题杏村读书图为谢员外方山
鬲津之水流潺湲，蛟龙抱珠藏黑渊。两岸杏花一万树，天风破碎生春烟。丝丝寒食跳珠雨，片片波面胭脂钱。土墙茅屋插数椽，谢客读书三十年。青蒲白鸥相映带，花须蝶粉日裹缠。身如蠹鱼穿其穴，龙唇檑具床头悬。何不拂袖思归田，输我山姜窗下眠。南村老人诗百篇，与君细论长河边。今见此图一流连，为此图者摹巨然。
主题：田园
情感：愤怒